אנדרה ג'ראלדס סיכם היום (שישי) את תנאיו במכבי ת"א וצפוי להשתכר 400 אלף יורו לעונה. כלי התקשורת בפורטוגל טוענים כי המגן הימני הפורטוגלי, ששייך לספורטינג ליסבון, הסכים להגיע לישראל אחרי שבעונה שעברה שיחק בספורטינג חיחון וילבש את המדים הצהובים בעונה הקרובה.
כאמור, מכבי נמצאת במו"מ מול קבוצתו ספורטינג ליסבון והגישה לה שתי הצעות: אחת השאלה עם אופציה והשנייה לקנייה בגובה של פי שניים מהסכום שמכבי מוכנה לשלם למגן, דהיינו 800 אלף יורו. "המגעים מתקדמים", אמר גורם במועדון המעורה בעסקה.
ג'ראלדס בן ה-28 שיתף פעולה בעונה החולפת עם ניק בלקמן בליגה הספרדית השניה והאחרון המליץ לו להגיע למכבי. בכל מקרה, המשמעות היא שהצהובים ירדו מעסקת השאלתו של דור אלו שמחוזר על ידי הפועל ק"ש ולא נמצא בתוכניות של הפועל ב"ש.
ולאדימיר איביץ יעלה בהרכב חזק במשחק מחר מול בני יהודה במסגרת אלוף האלופים. המאמן עשוי לפתוח בשיטה שונה מזו שיפתח באירופה כדי להטעות את קלוז' הרומנית, היריבה מולה תשחק מכבי ת"א ביום שלישי במסגרת מוקדמות ליגת האלופות.
מתן בלטקסה צפוי לפתוח. דור פרץ, שחגג בחמישי את נישואי אחיו ריף עד שעה מאוחרת, לא ישחק 90 דקות. דור מיכה אמור לפתוח וישנה מחשבה לשחק אפילו במערך של שלושה בלמים.